  Туспуктэм: Удмуртиысь тӧролэн но кивалтэтлэн пресс-службазы Анжелика Тихонова корреспондент Вотка ёросын «Кышкыттэм ӟечлыко сюресъёс» йӧскалык ӵектос улсын Сива шур вамен выжез рос-прос тупатъяны кутскизы. Со сярысь элькун тӧролэн но кивалтэтлэн пресс-службазы ивортӥз. Выж 50 ар талэсь азьло лэсьтэмын вал ини. Туннэ нуналлы со кышкыттэмлыкъя куронъёслы уг ни тупа – 23 тонна грузэз вормымон гинэ на. Со сяна, объектын тротуаръёсыз но югдытӥсь юбоосыз ӧвӧл. Лэсьтӥськисьёс выж вылысь 100 метр шобретсэ воштозы. Рос-прос тупатъян ужъёс 87 миллион манет тыр усёзы. « Эскеронъёс бере йылпумъян лэсьтӥм, выжлэн пыкетъёсыз уже кутымонэсь на. Соин ик соосты юнматыны кариським. Тросгес машинаос ветлыны мед быгатозы шуыса, юбоосын ватсаса инъет лэсьтэмын луоз. Ужъёс борды басьтӥським ини. Соин ик матысь 2-2,5 толэзь ӵоже вань валтӥсь ужъёсмы выж улын нуиськозы. Озьы ик выжез паськытатом но кык палтӥз ик тротуаръёс лэсьтом. Вань ужъёсты 2023-тӥ арын йылаз-пумаз вуттыны чакласьком » Максим Зоренко, «Управтодор» ужъюртысь ёзэтэн кивалтӥсь Рос-прос тупатъян ужъёс улсын лэсьтӥськисьёс выжлэсь пыкетъёссэ юбоосын ватсаса инъет лэсьтыса юнматозы, ваньзэ 48 пролётъёссэ воштозы, сыномемлэсь утялтозы, выжлэсь насыпен валче вуон интызэ тупатъялозы. Пролётъёссэ вошъяку, сюрес вылын реверсивной амалэн ветлон радъямын луоз. Руль бергатӥсьёсты сак луыны но сюрес пусъёсты чакланы куро.  Тодэ вайытом, та дыре тупатъян ужъёс Пичи Пурга ёросын Иж шур вамен но Кизнер ёросын Кизнерка шур вамен выжъёс вылын но мыно.  Тегъёс: сюресъёс выжъёс Удмуртия Вотка йӧскалыкӵектосъёс  